Heidene en God - www.bybelkennis.co.za
by Mitch Kalp · Published 29/04/2011 · Updated 28/09/2014
Heidene en God – Jan van der Watt
In die Bybel staan daar dat die Jode die volk is wat Jesus gekies het en vir die res gee hy die son,maan en die sterre. Nadat die Jode Hom verwerp het, het Hy gesê oky dis reg, ek word almal se God. Voordat Hy almal se God geword het, het ons as heidene nie regtig 'n kans gestaan om die geloof aan te neem nie, as ek dit nou so kan stel. Maar nou het ons nie meer 'n keuse nie? Nou moet ons die geloof anneem of ons gaan hel toe en kan nie die ewige lewe ingaan nie. Daardie tyd was ons "nie goed genoeg" vir die geloof nie. En nou ewe skielik het ons nie 'n keuse nie. Ek beskou dit as uiters onregverdig… Enige kommentaar of hulp sal waardeer word
Dit is nie heeltemal reg om te sê dat die heidene nie 'n kans gehad het om God te dien in die Ou Testament nie. God het sy verbond met die Jode gesluit en enigiemand kon natuurlik die Joodse geloof toe aangeneem het. Dit het ook gebeur – ons lees van proseliete in die Bybel. Dit was mense wat die Joodse godsdiens wou aanneem, maar dit nog nie heeltemal gedoen het nie. Hulle moes nog eers 'n proses deurgaan om seker te maak of hulle regtig Jode wou word. Daar was byvoorbeeld Grieke wat die Joodse godsdiens so aangeneem het. Mense is dus nie uitgesluit of verbied om deel van God se volk te word nie. Toe Jesus gekom het, het God se volk net groter geword. Almal wat in Jesus glo word nou deel van God se volk, van sy koninkryk. Nou het dit net vir al die mense makliker geword om deel van God se volk te word. As jy in Jesus glo word jy in die familie van God weergebore en is jy deel van sy volk. Daar is ook geen dwang daarin nie.